31991R3880
L 365/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 3880/91 НА СЪВЕТА
от 17 декември 1991 година
относно предоставянето на статистически данни за номиналния улов на държавите-членки, които извършват риболов в североизточната част на Атлантическия океан
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност, и по-специално член 43 от него,
като взе предвид предложението на Комисията (1),
като взе предвид становището на Европейския парламент (2),
като взе предвид становището на Статистическия програмен комитет,
като има предвид, че управлението на риболовните ресурси на Общността изисква точни и навременни статистически данни за осъществения в североизточната част на Атлантическия океан улов с риболовни кораби на държавите-членки;
като има предвид, че Конвенцията за бъдещо многостранно сътрудничество в областта на риболова в североизточната част на Атлантическия океан, одобрена с Решение 81/608/ЕИО (3), по силата на който се създаде Комисията за риболова в североизточната част на Атлантическия океан (NEAFC), изисква от Общността да предоставя на тази комисия наличните статистически данни, поискани от нея;
като има предвид, че становището на Международния съвет за изследване на морето (International Council for the Exploration of the Sea (ICES) , съгласно договора за сътрудничество между него и Общността (4), ще стане по-надеждно при наличността на статистически данни относно дейностите, осъществени от риболовната флота на Общността;
като има предвид Конвенцията за риболова и опазването на живите ресурси в Балтийско море и протоците Голям Белт и Малък Белт, одобрена с Решение 83/414/ ЕИО (5), по силата на която е създадена Международната комисия за риболова в Балтийско море, изисква от Общността да предоставя на посочената комисия всички налични статистически данни, които тя поиска;
като има предвид Конвенцията за опазването на сьомгата в северната част на Атлантическия океан, одобрена с Решение 82/886/ ЕИО (6), по силата на която е създадена Организацията за опазването на сьомгата в северната част на Атлантическия океан (NASCO), изисква от Общността да предоставя на посочената организация всички налични статистически данни, които тя поиска;
като има предвид, че е необходимо да се детайлизират дефинициите и описанията, използвани в статистическата информация за риболова и управлението на риболовната дейност в североизточната част на Атлантическия океан,
ПРИЕ НАСТОЯЩИЯ РЕГЛАМЕНТ:
Член 1
Всяка държава-членка предоставя на Статистическата служба на Европейските общности, наричана по-нататък Евростат, данни за извършения годишен номинален улов с кораби, регистрирани в тази държава-членка или плаващи под нейното знаме и извършващи риболов в североизточната част на Атлантическия океан.
Данните за номиналния улов включват всички продукти от риболова, разтоварени на сушата или трансбордирани на друг съд в морето под каквато и да било форма, но изключват количествата, които се изхвърлят в морето след улова, служат за консумация на борда или за стръв. Продукцията от аквакултури се изключва. Данните се вписват в еквивалент живо тегло от разтоварения на сушата или прехвърлен на друг съд улов със закръгляване до един тон.
Член 2
1. Данните, които трябва да се предоставят, се отнасят до номиналния улов от всеки от изброените в приложение I видове, уловени в статистическите риболовни зони, изброени в приложение II и определени в приложение III.
2. Данните за всяка календарна година се предоставят през първите шест месеца на следващата година. Не се изисква съобщаване на данни за комбинациите вид риба/риболовна зона в случай че през разглеждания период не е извършен такъв улов. Данните за видовете риба, които имат второстепенно значение за държавата-членка не се предоставят непременно поотделно, а могат да се групират, при условие че теглото на така регистрираната продукция не надвишава 10 % от общото тегло на улова, извършен от тази държава-членка през разглеждания месец.
3. Списъкът на видовете риба, на статистическите риболовни зони и описанието на тези зони, както и степента, до която е разрешено групиране на данните, могат да се променят съгласно процедурата, предвидена в член 5.
Член 3
Освен ако няма други разпоредби в рамките на общата политика в областта на рибарството, всяка държава-членка има право за използва метода на извадка за получаване на данни за улова за частите от риболовната флота, за които набавянето на пълната информация би изисквало прекомерно администриране. Процедурите на използване на извадки, както и пропорционално съответстващата част на получените по този начин данни трябва да се опишат подробно от държавата-членка в доклад, съгласно изискванията на член 6, параграф 1.
Член 4
Държавите-членки изпълняват задълженията си към Комисията съгласно членове 1 и 2 като предоставят изискваните данни на магнитен носител, чийто формат е уточнен в приложение IV.
С предварителното съгласие на Евростат, държавите-членки могат да предоставят данните в друга форма и на друг носител.
Член 5
В случай на позоваване на посочената в настоящия член процедура, Постоянният комитет по земеделска статистика, наричан по-нататък „Комитет“, се сезира от неговия председател или по инициатива на последния, или по молба на представител на някоя държава-членка.
Представителят на Комисията предлага на Комитета проект за мерките, които следва да се предприемат. Комитетът дава становището си по този проект в срок, определен от председателя, в зависимост от спешността на въпроса, и при нужда се провежда гласуване.
Становището се вписва в протокол, като освен това всяка държава-членка има право да поиска в този протокол да фигурира и нейното становище.
Комисията се съобразява във възможно най-голяма степен със становището на Комитета. Тя информира Комитета под каква форма е взела предвид неговото становище.
Член 6
1. В срок от дванадесет месеца, считано от датата на влизане в сила на настоящия регламент, всяка държава-членка представя на Евростат подробен доклад, в който описва методите за събиране на данните за улова и риболовната дейност, като уточнява степента на представителност и надеждност на данните. В сътрудничество с държавите-членки Комисията прави обобщение на тези доклади.
2. Държавите-членки уведомяват Евростат в срок от три месеца за всяка настъпила промяна в съобщените данни по смисъла на параграф 1.
3. Ако от методологичните доклади съгласно параграф 1 е видно, че някоя държава-членка не е в състояние веднага да задоволи изискванията на настоящия регламент и се налагат изменения по отношение на техниките на анкетиране и методологията, Евростат, в сътрудничество с тази държава-членка, може да съгласува преходен период от не повече от две години, през който да бъде изпълнена програмата, която е предмет на настоящия регламент.
4. Методологичните доклади, преходните мерки, наличността и надеждността на данните и другите въпроси, свързани с прилагането на настоящия регламент, се разглеждат веднъж годишно от компетентна работна група на Комитета по земеделска статистика.
Член 7
Настоящият регламент влиза в сила в деня след публикуването му в Официален вестник на Европейските общности.
Той се прилага, считано от 1 януари 1992 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 17 декември 1991 година.